„Am ajuns să fac niște excese cu băutura și atunci mi s-a destrămat și familia. Am plecat în pribegie cu bocceaua în spate, urmând să experimentez cum se poate descurca un naufragiat pe o insulă pustie (...) [La început], priveam romantic: ia uite, dom’le, sunt vagabond. Mă gândeam la Charlie Chaplin (...), mă gândeam la Isus - Isus n-avea casă (...) După aceea, încetul cu încetul, am putut să observ, din această viață de stradă, lucrurile rele ale ei, ceea ce nu are nimic în comun cu romantismul. Sunt lucruri prozaice, începând cu a nu avea o toaletă”.

Asta spune Radu Calomfirescu, un bărbat de 50 de ani care trăiește pe stradă, în seria documentară foto-video It could be You. Produs de Laurențiu Garofeanu - realizator de documentare și fotograf - împreună cu organizația Samusocial din București - care oferă servicii sociale și medicale oamenilor străzii -, proiectul alcătuiește 15 portrete de persoane fără adăpost care vorbesc deschis, uneori fragil și spășit, despre situația lor. It could be You are în spate „prima legătură reală” pe care Laurențiu Garofeanu a avut-o cu un om al străzii, când studia arte plastice în București. Pe-atunci, locuia în garsoniera unei mătuși, pe bulevardul Kogălniceanu - tot acolo stătea și un bărbat trecut de 50 de ani, grizonant, bărbos și înalt, pe treptele unui magazin închis. Când venea noaptea din Club A, studentul lua câte o bere și povestea cu el lucruri simple, despre viață.

Bărbatul grizonant fusese profesor de sport și-și pierduse soția și copiii într-un accident. Apoi a ajuns în stradă din cauza depresiei și-a alcoolismului. „Atunci am realizat, din discuțiile noastre, că [homelessness-ul] este un fenomen care mi se putea întâmpla mie sau oricui”, spune Laurențiu. „Poți să ai orice: casă, familie, suport, studii, job [și să ajungi în stradă]”. It could be you.

După 15 ani petrecuți în Londra și New York, unde a lucrat ca operator, producător și regizor, Garofeanu s-a întors în țară ca să aibă mai mult timp pentru el, familie și voluntariat. „Îmi place să fac lucruri care să ajute oamenii din jur, e o chestie naturală la mine”. Un prim pas a fost să facă, pro bono, making of-ul pentru ediția One World Romania de anul trecut. Atunci a participat la Civil Society Pitch, un workshop organizat în cadrul festivalului, unde ONG-urile pitch-uiau documentariști în vederea unor colaborări. Așa a intrat în contact cu Samusocial și-au făcut proiectul It could be You, finanțat 100% de Laurențiu.

A mers prin oraș cu echipa mobilă a organizației - un șofer, un asistent social și un medic - ca să vadă cum trăiesc oamenii de pe stradă și care sunt problemele lor. Apoi a făcut un photo shooting cu 15 dintre ei și i-a lăsat să-și spună poveștile în fața camerei. Pentru a ne îndemna pe noi, ceilalți, să-i înțelegem înainte să-i judecăm. A făcut asta într-un spațiu neutru, cu fundal gri, și confortabil, care să le inspire siguranță și să-i ajute să se deschidă. Mai exact, într-o încăpere din centrul de asistență al Samusocial din Grozăvești, care servește ca atelier de pictură pentru oamenii străzii și ca depozit pentru mâncare și haine donate. În cealaltă parte a clădirii se oferă servicii sociale: ajutor în obținerea actelor sau a unui loc de muncă, consult medical, consiliere psihologică, duș etc.

Fotografiile au fost expuse la rezidența Scena9 în cadrul ediției de anul acesta a One World Romania și au putut fi vizionate acolo până pe 9 aprilie. Clipurile video au fost postate online. Mai departe, Laurențiu vrea să facă și un documentar de lungmetraj, pentru care caută și speră să obțină finanțare.